薄薄酒
作者：于石
朝代：宋

paragraphs: 薄薄酒，可盡歡。
粗粗布，可御寒。
醜婦不與人爭妍。
西園公卿百萬錢，何如江湖散人秋風一釣船。
萬騎出塞銘燕然，何如馿背長吟灞橋風雪天。
張燈夜宴，不如濯足早眠。
高談雄辯，不如靜坐忘言。
八珍犀筯，不如一飽苜蓿盤。
高車駟馬，不如杖屨行花邊。
一身自適心乃安，人生誰能滿百年。
富貴蟻穴一夢覺，利名蝸角兩觸蠻。
得之何榮失何辱，萬物飄忽風中烟。
不如眼前一杯酒，憑高舒嘯天地寬。